
Anexa nr.1 la Regulament

GHIDUL SOLICITANTULUI
pentru finanțarea nerambursabilă din bugetul propriu al Județului Mureș a activităților de tineret în anul 2026
Capitolul 1 – Prevederi generale

1.1. Consiliul Județean Mureș acordă finanțări nerambursabile pentru activități de tineret, în conformitate cu prevederile Legii nr. 350/2005 privind regimul finanțărilor nerambursabile din fonduri publice alocate pentru activități non-profit de interes general, cu modificările și completările ulterioare, ale Legii tinerilor nr. 350/2006, cu modificările și completările ulterioare, ale Hotărârii Consiliului Județean Mureș nr. 48 din 07.05.2026 privind aprobarea programului anual de acordare a finanțărilor nerambursabile din bugetul general al județului Mureș, pentru anul 2026 în domeniile: cultură, culte, sport, activități de tineret și asistență socială.
1.2. Finanțarea se acordă pentru acoperirea parțială a unui program sau proiect, în baza unui contract încheiat între părți.
1.3. 1.3. Un solicitant poate beneficia de o singură finanţare nerambursabilă din bugetul Judeţului Mureş, indiferent de numărul cererilor de finanţare depuse, care se acordă în funcţie de ordinea de prioritate indicată în cererea de finanţare.
1.4. Finanțările nerambursabile nu se acordă pentru activități generatoare de profit și nici pentru activități din domeniile reglementate de Legea nr. 182/2002 privind protecția informațiilor clasificate, cu modificările și completările ulterioare.
1.5. Nu se acordă finanțări nerambursabile pentru activități ce presupun dezvoltarea infrastructurii solicitantului, cu excepţia cazului în care aceasta reprezintă o componentă indispensabilă programului/ proiectului și nici pentru cheltuieli care se constituie, într-o formă sau alta, în remunerație pentru membrii organizației, decât dacă sunt prevăzute expres în acest ghid.
Capitolul 2 – Suma disponibilă pentru finanțare nerambursabilă 

2.1. Suma totală disponibilă oferită de Consiliul Județean Mureș pentru finanțarea nerambursabilă a activităților de tineret organizate în anul 2025, este de 150.000 lei.
Capitolul 3 – Categorii de beneficiari

3.1. Beneficiarii finanțării nerambursabile pot fi organizaţii neguvernamentale de şi pentru tineret, precum şi asimilate, în sensul prevederilor art. 11 din Legea 
nr. 350/2006 – Legea tinerilor, care organizează activități de tineret de interes județean în domeniile de intervenție prevăzute în Anexa 1 la prezentul Ghid, stabilite în baza unui contract încheiat între părți.
3.2. În sensul prezentului ghid prin termenul tineri se înțelege cetățenii cu vârsta cuprinsă între 14 și 35 de ani, iar expresia activitate de tineret reprezintă orice formă de acțiune organizată în scopul îmbunătățirii condițiilor necesare integrării socioprofesionale a tinerilor, conform necesităților și aspirațiilor acestora.
Capitolul 4 – Domeniile de intervenție/obiectivele specifice și activitățile propuse pentru finanțare din fondul pentru tineret - anexa 1 la prezentul Ghid, sunt:

4.1. Facilitarea accesului tinerilor la educaţie şi cultură de calitate, integrarea şi îmbunătăţirea diferitelor forme de învăţare;

4.2. Creşterea angajabilităţii tinerilor şi susţinerea antreprenoriatului;

4.3. Dezvoltarea responsabilităţii sociale şi individuale a tinerilor (sănătate, siguranţă, dezvoltare durabilă);
4.4. Consolidarea cetăţeniei active, a transformării digitale şi susţinerea implicării organizaţiilor de/pentru tineret prin programe naţionale şi europene;

4.5. Crearea şi susţinerea de oportunităţi pentru tinerii din zonele rurale, în vederea diminuării decalajelor dintre urban şi rural.

Capitolul 5 – Criterii de eligibilitate
5.1. Pentru a putea participa la selecție, solicitantul trebuie să îndeplinească următoarele cerințe minime:

5.1.1. Organizația neguvernamentală de tineret:

a) să fie persoană juridică de drept privat și fără scop patrimonial, care funcționează în condițiile Ordonanței Guvernului nr. 26/2000 cu privire la asociații și fundații, cu modificările și completările ulterioare și care îndeplinește, cumulativ, următoarele criterii:

· scopul prevăzut în statut vizează direct domeniul tineretului, iar pentru realizarea acestuia majoritatea obiectivelor asumate sunt adresate tinerilor;

· cel puțin două treimi din numărul total al membrilor sunt tineri.

NOTA: Sunt asimilate organizațiilor neguvernamentale de tineret federațiile care funcționează în condițiile Ordonanței Guvernului nr. 26/2000, cu modificările și completările ulterioare și care îndeplinesc, cumulativ, următoarele criterii:

· scopul prevăzut în statut vizează direct domeniul tineretului, iar pentru realizarea acestuia majoritatea obiectivelor asumate sunt adresate tinerilor;

· cel puțin două treimi din numărul total al persoanelor fizice din cadrul structurilor constitutive membre sunt tineri.

b) nu are restanțe la bugetul de stat și/sau la bugetul local;

c) în cazul în care a beneficiat de contract/contracte de finanțare nerambursabilă încheiat cu Consiliul Județean Mureș, acesta și-a îndeplinit obligațiile asumate.

5.1.2. Organizația neguvernamentală pentru tineret:

a) este persoană juridică de drept privat și fără scop patrimonial, care funcționează în condițiile Ordonanței Guvernului nr. 26/2000, cu modificările și completările ulterioare și care îndeplinește numai condiția ca scopul prevăzut în statut să vizeze direct domeniul tineretului și a cărei obiective și/sau programe și activități se adresează tinerilor în general sau doar unor categorii de tineri.

b) nu are restanțe la bugetul de stat și/sau la bugetul local;

c) în cazul în care a beneficiat de contract/contracte de finanțare nerambursabilă încheiat cu Consiliul Județean Mureș, acesta și-a îndeplinit obligațiile asumate.

Capitolul 6 – Categorii de cheltuieli eligibile 

6.1. Finanțările nerambursabile se acordă pentru cofinanțarea unor activități și nu pentru funcționarea solicitantului.

6.2. (1) Sunt eligibile următoarele cheltuieli:

a) cheltuielile de realizare a activității, precum costuri materiale și servicii, închirieri de spații și aparatură, onorarii, prestări servicii, premii și altele asemenea;

b) achiziționarea de dotări necesare derulării activității de tineret;

c) cheltuieli ocazionate de cazarea și transportul intern și internațional ale participanților/ invitaților;

d) alte cheltuieli specifice, precum realizarea de studii și cercetări, consultanță de specialitate, tipărituri, seminarii, conferințe, ateliere de lucru, acțiuni promoționale și de publicitate;

e) cheltuieli de masă ale participanților și/sau invitaților;

f) cheltuieli de personal, aferente personalului implicat în proiect și cheltuieli administrative, aferente perioadei de realizare a activității.

(2) Nu sunt eligibile cheltuieli cu întreținerea și repararea mijloacelor fixe, cheltuieli administrative, alte cheltuieli proprii ale beneficiarului finanțării nerambursabile, inclusiv cheltuielile de personal, cu excepția celor prevăzute la lit. „f”.

Capitolul 7 – Reguli referitoare la elaborarea și prezentarea cererii de finanțare

7.1. Documentația de solicitare a finanțării nerambursabile va cuprinde următoarele:

a) formularul de solicitare a finanțării - original, conform modelului prevăzut în anexa nr. 2 la prezentul Ghid;
b) bugetul de venituri și cheltuieli al activității - original, conform modelului prevăzut în anexa nr. 3 la prezentul Ghid;
c) devizul programului/proiectului/acțiunii, propus - original, conform modelului prevăzut în anexa nr. 4 la prezentul Ghid;
d) dovada existenței surselor de finanțare proprii sau oferite de terți, din care să rezulte deținerea disponibilităților bănești reprezentând cota proprie de 10% din valoarea totală a finanțării:

· extras de cont care să dovedească existența disponibilului;

· contracte de sponsorizare;

· alte forme de sprijin financiar ferm din partea unor terți;
Notă: Contractele de sponsorizare trebuie să fie clare, să fie specificată suma cu care se finanțează proiectul, semnate, înregistrate de ambele părți semnatare și să reflecte în mod expres faptul că se referă la programul/ proiectul/ acțiunea pentru care se solicită finanțare și perioada de derulare a acesteia.
e) actul constitutiv, statutul, acte doveditoare a calității de organizație de tineret sau pentru tineret și actele doveditoare ale sediului și patrimoniului inițial, componența nominală a organelor de conducere ale solicitantului, precum și actele adiționale, după caz;
f) certificatul de înscriere sau alte acte doveditoare ale dobândirii personalității juridice;
g) certificatul de înregistrare fiscală;

h) bilanț contabil pe anul 2025 înregistrat la administrația finanțelor publice. Excepție fac asociațiile, fundațiile și organizațiile neguvernamentale fără scop patrimonial înființate în anul 2026;

i) certificate de atestare fiscală din care să rezulte că solicitantul nu are restanțe către bugetul de stat, eliberat de Agenția Națională de Administrare Fiscală (ANAF), și către bugetul local, eliberat de autoritățile administrației publice locale de la sediul social al solicitantului – original sau copie legalizată. Cerința se consideră îndeplinită și prin depunerea pe suport de hârtie, certificată pentru conformitate cu originalul, a documentelor emise în mediu electronic;

j) declarație pe proprie răspundere, conform modelului prevăzut în anexa nr. 5 la prezentul Ghid - în original, din care să rezulte că:

· nu are obligații de plată exigibile și nu este în litigiu cu instituția finanțatoare;

· nu are obligații de plată restante privind impozitele și taxele către stat, precum și contribuțiile către asigurările sociale de stat;

· informațiile furnizate instituției finanțatoare în vederea obținerii finanțării sunt veridice;

· nu se află în situația de nerespectare a dispozițiilor statutare, a actelor constitutive și a regulamentelor proprii;

· se obligă să participe cu o contribuție financiară de minimum 10% din valoarea totală a finanțării;

· nu face obiectul unei proceduri de dizolvare sau de lichidare și nu se află în stare de dizolvare ori de lichidare, în conformitate cu prevederile legale în vigoare;

· nu beneficiază de un alt contract de finanțare din fonduri publice pentru același proiect de la aceeași autoritate finanțatoare în cursul anului fiscal curent;

· nu a beneficiat/a beneficiat în anul fiscal în curs de finanțare nerambursabilă de la instituția
, în sumă de
lei;

· va utiliza sumele primite cu titlu de finanțare nerambursabilă exclusiv pentru derularea activității menționate în formularul de solicitare;

k) documente relevante privind activitatea semnificativă a solicitantului.

Notă: Documentele care se depun în copie, indiferent de modalitatea de depunere a cererii - pe suport de hârtie sau electronic, precum și cele emise în mediu electronic și depuse pe suport de hârtie, vor fi certificate pentru conformitate cu originalul de către solicitant, sau, după caz, de reprezentantul solicitantului sub sancțiunea neluării în considerare.
7.2. Documentația de solicitare a finanțării se depune:

a) pe suport de hârtie într-un exemplar, la sediul Consiliul Județean Mureș, Piața Victoriei nr.1, Târgu Mureș, județul Mureș, cam.1 – Registratura sau prin poștă, sub condiția primirii acestora până la termenul limită de depunere a cererilor prevăzut în anunțul de participare, într-un plic închis și va purta mențiunea:

Către,

Consiliul Județean Mureș, 540026 Tîrgu-Mureș, Piața Victoriei, nr.1

SOLICITARE DE FINANȚARE NERAMBURSABILĂ PENTRU ANUL 2026
DOMENIUL ACTIVITĂȚI DE TINERET
NUMELE ȘI ADRESA COMPLETĂ A SOLICITANTULUI
b) electronic prin intermediul platformei disponibile pe pagina de internet a Consiliului Județean Mureș - www.cjmures.ro, la secțiunea Proiecte - Subvenții/Finanțări nerambursabile, până la termenul limită de depunere a cererilor prevăzut în anunțul de participare.

7.3. În situația depunerii documentației de solicitare a finanțării pe suport hârtie NU se admit două sau mai multe documentații în același plic, sub sancțiunea neluării în considerare a acestora.

7.4. (1) Depunerea pe cale electronică a documentației de solicitare a finanțării presupune:

• deținerea unei semnături electronice calificate, a unei căsuțe e-mail și crearea unui cont de utilizator pe platforma prevăzută la pct. 7.2 lit. „b”; 

• depunerea documentației de solicitare a finanțării și ulterior a raportului final de activitate și a raportului financiar privind utilizarea sumei nerambursabile, împreună cu documentele justificative privind cheltuielile efectuate, în vederea decontării prin încărcarea pe platforma prevăzută la pct. 7.2. lit. „b”, prin contul de utilizator creat, a documentelor în format electronic pdf (Portable Document Format) cu o rezoluție recomandată cuprinsă între 150 și 300 dpi și o dimensiune maximă de 25 Megabytes / fișier, conform indicațiilor disponibile pentru fiecare document în parte.

(2) În cazul înscrisurilor disponibile pe suport hârtie se încarcă pe platforma prevăzută la pct. 7.2 lit. „b”, scanate în formatul și dimensiunea prevăzută la alin. (1), iar în cazul celor disponibile pe suport electronic se încarcă fișierul care conține informația.

(3) Documentația de solicitare a finanțării se consideră depusă în termen dacă solicitantul a parcurs ultimul pas prin apăsarea butonului „Trimitere” până la termenul limită de depunere a cererilor prevăzut în anunțul de participare.

(4) Decontarea, respectiv depunerea raportului final de activitate și a raportului financiar privind utilizarea sumei nerambursabile, împreună cu documentele justificative privind cheltuielile efectuate, se consideră ca fiind îndeplinite la termenul prevăzut în contractul de finanțare dacă acestea sunt încărcate prin contul de utilizator creat, în formatul prevăzut la alin. (1), și trimise de beneficiar până la expirarea ultimei ore a ultimei zile a termenului prevăzut în contractul de finanțare.

Notă: 

1. Documentele eliberate de autoritățile competente pe suport electronic nu se supun procesului de tipărire și scanare și nici nu se aplică pe acestea semnătura electronică a solicitantului, sau, după caz, a reprezentantului solicitantului, ci se încarcă fișierul intact care conține informația;

2. Documentele întocmite și semnate electronic de solicitant, sau, după caz, de reprezentantul solicitantului, nu se supun procesului de tipărire și scanare, ci se încarcă fișierul intact care conține informația;

3. În cazul înscrisurilor existente în copie și care necesită a fi certificate pentru conformitate cu originalul, condiția se îndeplinește prin aplicarea asupra fișierului rezultat în urma scanării a semnăturii electronice calificate a solicitantului, sau, după caz, a reprezentantului solicitantului;
4. Documentele care nu au un câmp dedicat pe platformă pentru a fi încărcate, precum și cererea de finanțare se arhivează/includ într-un singur fișier de tip .zip (este obligatoriu să fie în acest format).

5. Fișierul de tip .zip, conținând fișierele/documentele anterior menționate se încarcă în câmpul destinat cererii de finanțare.

6. Platforma permite încărcarea unui singur fișier pentru fiecare câmp. Dacă se încarcă un alt fișier într-un câmp, cel anterior va fi înlocuit și nu va mai putea fi recuperat.

7.5. Cererile de finanțare trimise prin alte mijloace (e-mail), depuse la alte adrese sau în afara termenului nu vor fi luate în considerare.

7.6. Propunerea de proiect are caracter ferm și obligatoriu din punct de vedere al conținutului și trebuie să fie semnată, pe propria răspundere, de către solicitant sau de către o persoană împuternicită legal de acesta.

7.7. Bugetul proiectului va fi prezentat exclusiv în lei și va rămâne ferm pe toată durata de îndeplinire a contractului de finanțare nerambursabilă după încheierea acestuia.

7.8. (1) Potențialii beneficiari pot solicita clarificări în scris, pe suport hârtie sau prin intermediul platformei prevăzute la pct. 7.2 lit. „b”, apăsând butonul „Trimite cerere de clarificare” și completând informațiile solicitate ulterior în platformă. 

(2) Solicitarea de clarificare se depune, sub sancțiunea neluării în considerare, prin poștă, e-mail - precizate în anunțul de participare, astfel încât să parvină autorității finanțatoare cu cel puțin 7 zile calendaristice înainte de data limită de depunere a cererilor prevăzut în anunțul de participare, la sediul Consiliului Județean Mureș, situat în Târgu Mureș, Piața Victoriei nr.1, camera 1, sau prin intermediul platformei prevăzute la pct. 7.2 lit. „b”, cu respectarea aceluiași termen și va conține, sub aceeași sancțiune, indicarea domeniului, a faptului că aceasta constituie o solicitare de clarificare, datele de identificare ale solicitantului și adresa de corespondență.

(3) Răspunsurile la aceste solicitări se vor da în scris cu cel puțin 4 zile înainte de data limită pentru depunerea cererilor de finanțare și vor fi afișate/publicate pe pagina de internet a Consiliului Județean Mureș, la secțiunea aferentă domeniului respectiv.

